Biblia Mli Saji Maŋ Shikpálɔi 12 Lɛ - Yehowa Odasefoi a-Wɛb Saiti\nKWƐMƆ tsei ayibii ni hii nɛɛ tere lɛ. Kwɛ bɔ ni wein yibii kusha lɛ da hã. Ebiɔ mɛi enyɔ dani amɛbaanyɛ amɛkɛ tso awó nɔ. Ni kwɛmɔ agbamii lɛ kɛ akutui lɛ hu. Nɛgbɛ akɛ tsei ayibii fɛfɛji nɛɛ jɛ? Akɛjɛ Kanaan shikpɔŋ lɛ nɔ. Kaimɔ akɛ, Kanaan ji he ni Abraham kɛ Isak kɛ Yakob hi be ko lɛ. Shi yɛ hɔmɔ ni ba jɛmɛ hewɔ lɛ, Yakob kɛ eweku lɛ fã kɛtee Mizraim. Agbɛnɛ, aaafee aﬁi 216 sɛɛ lɛ, Mose nyiɛ Israelbii lɛ ahiɛ kɛmiiya Kanaan ekoŋŋ. Amɛbashɛ he ko yɛ ŋa lɛ nɔ ni atsɛɔ jɛmɛ akɛ Kadesh.\nEnɛ ha Yehowa mli fu waa ni ekɛɛ Mose akɛ: ‘Gbɔmɛi ni eye kɛjɛ aﬁi 20 kɛyaa lɛ ateŋ mɔ ko mɔ ko eyaŋ Kanaan shikpɔŋ lɛ nɔ. Amɛna naakpɛɛ nii ni mifee yɛ Mizraim kɛ ŋa lɛ nɔ lɛ, shi kɛlɛ amɛkɛ amɛhiɛ efɔɔɔ minɔ. No hewɔ lɛ amɛbaakpa shi yɛ ŋa lɛ nɔ aﬁi 40 kɛyashi amɛteŋ naagbee mɔ baagbo. Yoshua kɛ Kaleb pɛ baaya Kanaan shikpɔŋ lɛ nɔ.’\nMɛni okadiɔ yɛ wein yibii kusha ni yɔɔ mfoniri lɛ mli lɛ he, ni nɛgbɛ akɛjɛ?\nMɛni hewɔ Mose tsu maŋ shikpálɔi 12 kɛtee Kanaan shikpɔŋ lɛ nɔ lɛ?\nMɛɛ amaniɛ maŋ shikpálɔi nyɔŋma lɛ babɔ Mose?\nMɛɛ gbɛ nɔ maŋ shikpálɔi enyɔ lɛ tsɔɔ yɛ akɛ amɛyɛ hekɛnɔfɔɔ yɛ Yehowa mli, ni mɛni ji amɛgbɛi?\nMɛni hewɔ Yehowa mli fu lɛ, ni mɛni ekɛɛ Mose?\nKanemɔ 4 Mose 13:1-33.\nNamɛi ahala ni amɛyakpá shikpɔŋ lɛ shi lɛ, ni mɛɛ hegbɛ ni hi jogbaŋŋ amɛná? (4 Mose 13:2, 3, 18-20)\nMɛni hewɔ Yoshua kɛ Kaleb susumɔ yɔɔ srɔto yɛ maŋ shikpálɔi krokomɛi lɛ anɔ̃ lɛ he lɛ, ni mɛni enɛ tsɔɔ wɔ? (4 Mose 13:28-30; Mat. 17:20; 2 Kor. 5:7)\nKanemɔ 4 Mose 14:1-38.\nMɛɛ kɔkɔbɔɔ ni kɔɔ huhuuhu ni awieɔ ashiɔ Yehowa shikpɔŋ nɔ najiaŋdamɔlɔi lɛ he lɛ esa akɛ wɔbo toi? (4 Mose14:2, 3, 27; Mat. 25:40, 45; 1 Kor. 10:10)\nMɛɛ gbɛ nɔ 4 Mose 14:24 tsɔɔ yɛ akɛ Yehowa yɛ etsulɔ fɛɛ tsulɔ he miishɛɛ? (1 Maŋ. 19:18; Abɛi 15:3)